КъБР-м и Парламентым и УнафэщI Егоровэ Татьянэ УФ-м и делегацэм хэту Европэм и Советым щIыпIэ, щIыналъэ властхэмкIэ и конгрессым и зэIущIэм макIуэ
Урысей Федерацэм и Президент Путин Владимир 2016 гъэм бадзэуэгъуэм и 2-м къыдигъэкIа унафэ №27-рп-мкIэ Къэбэрдей-Балъкъэр Республикэм и Парламентым и УнафэщI Егоровэ Татьянэ хагъэхьащ Урысей Федера- цэм и делегацэу Европэм и Советым щIыпIэ, щIыналъэ властхэмкIэ и конгрессым 2016 — 2020 гъэхэм хэтыну. Егоровэ Татьянэ а Конгрессым щIыналъэхэмкIэ и палатэм Урысей Федерацэм и лIыкIуэу хэтынухэм я къуэдзэхэм ящыщ зыуэ щытынущ.
ЩIыпIэ, щIыналъэ властхэм я конгрессыр Европэм и Советым хиубыдэ европэпсо политикэ ассамблеещ икIи абы къызэщIеубыдэ Европэм и Советым хэт къэрал 47-м я щIыпIэ, щIыналъэ властхэм я органхэм я лIыкIуэхэр. Конгрессым и къалэн нэхъыщхьэхэм ящыщщ Европэм и зэкъуэтыныгъэр къызэгъэпэщыным щIыпIэ, щIыналъэ властхэр хэлэжьыхьыныр къызэщIэгъэуIуэныр, щIыпIэ унафэр зэрызэрагъакIуэм зегъэужьыныр, щIыналъэ зэхуаку зэдэлэжьэныгъэр зэтегъэувэныр, щIыпIэ, щIыналъэ IэнатIэм хиубыдэу демократием зегъэужьынымкIэ лэжьыгъэхэм цIыхухэр къыхэшэныр, щIыпIэ, щIыналъэ органхэм зэрыхахым кIэлъыплъыныр.
Конгрессыр гуэшащ палатитIу: щIыпIэ властхэм я палатэрэ щIыналъэхэм я палатэу. Конгрессым и орган нэхъыщхьэщ Страсбург къалэм (Франджы) илъэс къэс тIэу щекIуэкI пленар сессиер.
Урысей Федерацэм и делегацэм щыщу щIыпIэ властхэм я палатэм цIыху 18, щIыналъэхэм я палатэм цIыху 18 хэтщ. Ахэр Урысей Федерацэм и Президентым и унафэкIэ илъэсиплI пIалъэкIэ ягъакIуэ Урысей Федерацэм и субъектхэм я къэрал властым и органхэмрэ щIыпIэ унафэр зезыгъакIуэ органхэмрэ хахахэм ящыщу.
КъБР-м и Парламентым и пресс-IуэхущIапIэ.
